“กลุ่มไทยออยล์” คว้า 4 รางวัล OAP Award
กลุ่มไทยออยล์คว้า 4 รางวัลเชิงคุณภาพมาตรฐานครบถ้วน จากสำนักงานปรมาณูเพื่อสันติ
กลุ่มไทยออยล์คว้า 4 รางวัลเชิงคุณภาพมาตรฐานครบถ้วน จากสำนักงานปรมาณูเพื่อสันติ
27 เม.ย. 2566

กลุ่มบริษัท ไทยออยล์ จำกัด (มหาชน) หรือ TOP ได้รับ 4 รางวัล จากพิธีประกาศผลรางวัลเชิงคุณภาพมาตรฐานครบถ้วน (OAP Award) จัดโดยสำนักงานปรมาณูเพื่อสันติ (ปส.) กระทรวงการอุดมศึกษา วิทยาศาสตร์ วิจัยและนวัตกรรม เนื่องในวันคล้ายวันสถาปนาครบรอบ 62 ปี ปส. โดยมี ศาสตราจารย์ ดร.ศุภชัย ปทุมนากุล รองปลัดกระทรวงการอุดมศึกษา วิทยาศาสตร์ วิจัยและพัฒนา ให้เกียรติเป็นประธานในพิธีฯ โดยรางวัลที่กลุ่มไทยออยล์ได้รับ ประกอบด้วย
1.รางวัลระดับดีเด่น 1 รางวัล ด้านวัสดุกัมมันตรังสี ให้แก่ บริษัท ท็อป เอสพีพี จำกัด
2.รางวัลระดับดีมาก 2 รางวัล ได้แก่ ด้านวัสดุกัมมันตรังสีและด้านเครื่องกำเนิดรังสี ให้แก่ บริษัท ไทยออยล์ จำกัด (มหาชน)
3.รางวัลระดับดีมากอีก 1 รางวัล ด้านเครื่องกำเนิดรังสี ให้แก่ บริษัท ลาบิกซ์ จำกัด
โดยมี นายประทีป เลียงเพ็ชร ผู้จัดการรัฐกิจสัมพันธ์ งานวิเคราะห์ผลกระทบสิ่งแวดล้อม TOP ผู้แทนบริษัทฯ ขึ้นรับรางวัล ณ ห้องประชุมใหญ่ ชั้น 2 อาคาร 1 ปส.
สำหรับโครงการ OAP Award จัดขึ้นเพื่อสร้างความตระหนัก ส่งเสริม และสนับสนุนด้านความปลอดภัยจากการนำพลังงานนิวเคลียร์และรังสีมาใช้ประโยชน์ในทางสันติให้เกิดความมั่นคงปลอดภัย โดยรางวัลที่ได้รับ สะท้อนให้เห็นว่า กลุ่มไทยออยล์ให้ความสำคัญในการควบคุมการใช้งานวัสดุกัมมันตรังสีและเครื่องกำเนิดรังสีที่นำมาใช้ประโยชน์ในสถานประกอบการ และปฏิบัติตามกฎหมายกำหนดอย่างเคร่งครัด รวมถึงตระหนักถึงความปลอดภัยของพนักงาน สังคม ชุมชน และสิ่งแวดล้อมบริเวณโดยรอบ